龐德

龐德（粵拼：pong4 dak1；？—219年），又寫龐悳（悳同德），字令明（ling6 ming4），南安狟道人（而家甘肅武山），係東漢末年、三國初年嘅人，原本係馬騰嘅將員，後來成爲曹魏嗰派軍隊嘅將領。佢出名在於佢參加咗三國時嘅兩場大戰，潼關之戰（211年）同樊城之戰（219年）。

事蹟
龐德出世喺而家甘肅，出世年未知。喺佢少時，龐德就參加入政權度做嘢，佢當時嘅官職係從事，係佢居住緊嘅州郡嘅官吏。中平年間，佢跟住馬騰，喺西涼刺史令下去打擊造反嘅羌、氐族人。由於屢立戰功，之後佢升官職做校尉。

跟馬超平亂
建安年間，曹操出軍去黎陽打作亂嘅袁譚、袁尚，袁譚派郭援、高幹進攻河東來分散曹操兵力。曹操舉派鎮守關中嘅司隸校尉鍾繇去平亂，要佢督率關中諸將一齊合力打高幹、郭援。
早先馬騰、韓遂有衝突，鍾繇寄信畀佢哋幫佢哋分析利害，要求兩邊和解，於是鍾繇同馬騰結緣。所以呢下佢提議馬騰出軍配合討伐郭援同高幹。馬騰舉馬超帶住西涼軍做督軍從事，配合鍾繇嘅朝廷軍去平陽打郭援、高幹。龐德亦得舉做馬超部將，於是跟住佢去打呢場戰役。
據《三國志》而知龐德斬死咗叛亂軍主將郭援。《三國志》喺《馬超傳》同《龐德傳》肯定咗兩次呢個細節，據此，肯定到龐德殺咗郭援，割咗佢首級，喺呢場仗度，龐德「做先鋒進攻郭援、高幹，大破敵軍，親手斬低郭援嘅頭」。
另外，《魏略》記低呢件事更多細節：龐德斬得一個首級，唔知嗰個就係郭援。戰局散咗後，衆人都話郭援死咗，不過搵唔到首級。郭援係鍾繇嘅外甥。之後龐德嘅箭袋度跌咗個頭出來，鍾繇認到個頭就立即喊啦。龐德同鍾繇謝罪，鍾繇話：「郭援雖係我外甥，但佢係國賊。你又據何事來同我謝罪呢？」
呢場仗之後，龐德自校尉升職到中郎將，重封到爵位都亭侯。

繼續征戰
之後張白騎喺弘農領導叛軍，龐德又跟住馬騰去征伐，喺兩殽攻破張白騎。每當出戰，龐德「經常衝鋒陷陣打退敵軍，勇氣喺三軍之上」。
之後馬騰徵去做衛尉，龐德又做返馬超嘅屬下，同馬超一齊接管軍閥軍隊。

潼關大戰
内文：潼關之戰
211年，龐德同馬騰嘅仔馬超帶軍喺潼關之戰中打曹操。西涼軍佔得長安同潼關，不過之後曹操反攻勝利，打敗馬超軍。龐德共馬超走佬西面。
喺潼關場仗度，龐德始終係西涼軍嘅勇猛員將，喺各場仗中佢一直係衝鋒打頭嘅人，係西涼軍嘅主力員將。《三國演義》就話佢正係獻計畀馬超去佔長安城嘅人。

襲擊隴上
喺潼關失敗咗後，佢共馬超同馬岱走咗入羌人控制嘅地方，之後不斷招兵買馬準備反攻曹軍。
213年，龐德同馬超喺隴上又再起兵打曹軍，佢哋支軍好快佔據到各個緊要地點如冀城。龐德交付到任務去鎮守冀城。
之後，下面各個串好咗嘅漢人將領反叛馬超，同曹軍配合打擊佢，佢無曬符唯有走去漢中投軍於張魯，龐德亦跟住佢嘅主家去咗嗰度。

轉跟曹操
214年，馬超投降劉備，而龐德繼續跟張魯（《三國演義》寫話因爲病咗，於是龐德重留喺漢中）。215年，曹操進攻張魯，佔咗漢中，龐德跟住張魯投降曹軍（演義中寫爲曹操進攻陽平關（中文：陽平關）時，張魯派龐德出戰曹操，因爲佢哋以前爲敵過。曹操睇龐德有才能，於是搵計捉咗龐德，然後招降佢。龐德就噉轉跟曹操）。曹操早就聽聞龐德驍勇善戰，於是封佢做立義將軍，賜爵關門亭侯，享祿300戶民（俸祿來自收租、稅）。

樊城戰陣
内文：樊城之戰
關羽捉咗將領龐德嘅景象
219年，侯音、衞開喺宛縣造反叛離曹操。龐德引領本部軍隊合埋曹仁一齊圍打宛縣，斬侯音、衞開，然後南下喺樊城駐軍，進攻關羽。《三國演義》寫話曹操封于禁做征南將軍（正史中係曹仁）、龐德做征西都先鋒，于禁共龐德起七道軍進攻關羽來解圍樊城。
喺樊城嘅各將領睇龐德嘅堂哥龐柔喺漢中服務於劉備，心度都思疑佢嘅忠誠。
於是佢慷慨宣佈：
「
我已領受國恩，就義應該以死來報答。我想親征去打關羽。今年若果我無殺到關羽，必係關羽來殺我。（我受國恩，義在效死。我欲身自擊羽。今年我不殺羽，羽當殺我。）
」
之後龐德親征共關羽交戰，龐德支箭射中關羽額頭。（演義中寫爲，龐德畀關羽打，喺危急關頭，佢放箭射中關羽左臂。關羽喺斬龐德之後到樊城，又畀曹仁喺右手射入有毒藥嘅箭，令到關羽要養傷，之後係刮骨療傷嘅情節。）曹仁落令畀龐德喺樊城北面十里處屯軍，嗰陣時遇到個天落咗超過十日嘅大雨，漢江嘅水變大，樊城牆腳下嘅平地水深五六丈，龐德共諸將喺堤上避大水。
關羽因呢個機會指揮水軍用船去襲擊，四部大船上嘅兵一齊向堤上射箭。龐德着住身甲，揸住弓箭，身手非凡噉令啲箭都射中。
喺關羽猛烈進攻嘅壓力下，將軍董衡同部將董超想投降，都畀龐德斬死來提高精神戰鬥。
場交戰打得好惡，「自朝早打到午後」，關羽更加集中軍力猛打，啲箭無曬時，關羽又用短兵器接住打。龐德同督將成何講：
「
我聽話良將唔會驚死來苟且甩身，烈士唔會毀名節來求生，今日，係我死喺度嘅日子。（吾聞良將不怯死以苟免，烈士不毀節以求生，今日，我死日也。）
」
於是決心戰鬥到最後，越打越㷫，氣勢越强猛，而啲水逐漸升高，將士都出曬降。龐德共一位員將、兩個部隊指揮長，四個人一齊走，一齊拉弓放箭，坐住一隻細船諗定走返去曹仁嘅營寨。
水大導致船反咗，弓箭跌咗唔見曬，只能攬實隻船喺浪度浮，之後畀關羽捉住（演義寫成係周倉捉佢嘅）。龐德雖捉咗入敵人手中，但重氣勢軒昂，企直唔下跪。
關羽講話：「你堂哥人喺漢中，我想用你做將，唔早啲投降係爲乜？」龐德鬧關羽話：
「
衰仔，乜嘢叫投降！魏王百萬甲兵，威振天下。你劉備只係尋常人咋，豈有能力匹敵！我寧願做魏國嘅鬼，絕對唔會做逆賊嘅虜將。（豎子，何謂降也！魏王帶甲百萬，威振天下。汝劉備庸才耳，豈能敵邪！我寧為國家鬼，不為賊將也。）
」
於是龐德畀關羽殺咗。《三國演義》中寫話關羽嘅水攻計令魏軍大敗，生擒龐德。由於佢唔投降，龐德畀關羽拉出去斬頭，關羽睇佢噉心中嘆息可憐，於是佢幫佢體面埋葬。
曹操聽聞後好心痛，喊到眼淚濕濕，於是封畀龐德兩個仔做列侯。曹丕升繼王位，立即派人到龐德墓賜佢諡號，有詔策話：
以前先軫被殺割頭，王蠋㓤股自刎，捨棄身體來殉節，古代已經讚美。想必侯喺軍中嘅果敢剛毅已經明瞭，爲國難亡身之舉亦已成名，當時有名，於義氣高及前人，寡人十分之嘆息崇敬，而家賜諡做壯侯。（昔先軫喪元，王蠋絕脰，隕身徇節，前代美之。惟侯式昭果毅，蹈難成名，聲溢當時，義高在昔，寡人愍焉，諡曰壯侯。）
曹丕又賜龐德嘅四個仔（當中有龐會）爵位關內侯，都得到食邑百戶。龐會有老豆嘅勇烈風度，做官到職位中尉將軍，爵位列侯。

龐德嘅墳墓
古時史書記有龐德畀關羽殺咗，但無講明佢條屍喺邊。據王隱喺《蜀記》嘅記載，鍾會平蜀時，派一隊官樂，運龐德屍骸返鄴縣安葬，喺大墓度身首一如生前噉。如果係噉，即係龐德喺畀關羽殺死之後，佢條屍體運咗返去蜀地（有層道理係報功領賞時有得升級）。
不過，史家裴松之否認呢條記載，佢查話龐德死喺樊城，文帝即位，又派使者去龐德嘅墓，噉龐德嘅屍體就唔會喺蜀地。

家庭
龐德有四個仔，其中一個叫龐會，另外三人未知名。喺《三國演義》度寫話佢個老婆係李氏。之外重有堂哥龐柔，當時喺蜀地做緊官。

喺《三國演義》
喺作品《三國演義》，龐德自第58回出現。
喺成部作品中，龐德描寫成善戰嘅員將，有氣魄，而且鞠躬盡瘁、忠誠於主。雖然投軍於曹魏幾遲（當曹操喺漢中戰役勝利時，平張魯兼且生擒龐德），不過佢自身有本事、有武術才藝，龐德好快同嗰陣時魏軍各個領頭武將平起平坐，比如許褚、張遼、徐晃、夏侯兄弟。
關於外形，喺作品度無具體描寫佢嘅外形、容貌，只有一個細嘅枝節講到：「龐德着青袍銀鎧，手揸大刀，帶白馬，企喺陣前」（第74回）。書中形象主要通過佢嘅行動、講嘢同戰功來形容。

喺電子遊戲
龐德係好多電子遊戲嘅人物原型，特別係遊戲真·三國無雙，喺呢個遊戲度，佢設置成勇猛嘅魏派武將，喺真·三國無雙4係西涼軍嘅主攻，喺呢版遊戲度，佢設置到似中古時嘅歐洲騎士噉，着住歐洲騎士式嘅盔甲，揸住兩隻戟。喺第五、六代嘅正篇佢無出場，因爲無埞擠，不過出現喺第六代嘅猛將傳，喺第七代度繼續出現。喺第七代佢嘅武器換成狼牙棒。